༄།སྐད་རིགས་མི་འདྲ་བས་བྱ་བ་ཞིག་འགྲེལ་བཤད་རྒྱག་སྐབས་ཐབས་ལམ་མི་འདྲ་བར་འགྱེད་འགྲོ་བ་ཡིན་ལ།ཞིབ་འཇུག་ལྟར་ན།བྱ་བ་ཞིག་སུ་ཡིས་བྱས་པ་ཡིན་པ་བློ་ངོར་འཛིན་སྐབས།སྐད་རིགས་སོ་སོ་ལ་ཁྱད་པར་ཆེན་པོ་ཡོད་པ་ཡིན་ནོ།།དུས་ཡུན་སྐད་ཅིག་ཙམ་ལས་མེད་པའི་བྱ་བ་ཞིག་ཡིན་རུང་།དེ་འགྲེལ་བརྗོད་བྱེད་པ་ལ་ང་ཚོས་ཚིག་དོན་ཆ་ཚང་ཞིག་བཀོད་སྒྲིག་དང་སྡེབ་སྦྱོར་བྱེད་དགོས་པ་ཡིན་ཏེ།དཔེ་ཞིག་བཞག་ན།སྲིད་འཛིན་གཞོན་ཟུར་ཏེ་ཁུ་ཆེ་ནེ་་ཡིས་བྱ་སྲེག་རྔོན་སྐབས།མ་བསམ་བཞིན་དུ་གྲོགས་པོ་ཧཱ་ལེ་ཝེ་ཐེན་ཏུན་་ལ་མེ་མདའ་ཕོགས་པའི་དོན་རྐྱེན་དེར་མཚོན་ན།འགའ་ཞིག་གིས་ཆེ་ནེ་ཡི་འགན་གསལ་མཚོན་བྱེད་ཕྱིར།ཆེ་ནེ་ཡིས་ཝེ་ཐེན་ཏུན་རྨས་སོང་ཟེར་བ་དང་།ཆེ་ནེ་ཡིས་དོན་རྐྱེན་སློང་བ་ཡིན་ཚུལ་མཚོན་ཕྱིར།ཝེ་ཐེན་ཏུན་ལ་ཆེ་ནེ་ཡིས་མེ་མདས་བརྒྱབ་བཞག་ཟེར་སྲིད་པ་རེད།ཡང་འགའ་ཞིག་གིས་ཆེ་ནེ་དོན་རྐྱེན་ལས་རྒྱང་དུ་བྱེད་ཕྱིར།ཝེ་ཐེན་ཏུན་ལ་རྨས་སྐྱོན་ཚ་བོ་བྱས་འདུག་ཅེས་བརྗོད་འགྲོ་བ་རེད།ཆེ་ནེ་རང་ཉིད་ཀྱིས་བརྗོད་སྐབས་ཁོང་གིས།མཐར་དེད་ནས་སོང་ན་ཝེ་ཐེན་ཏུན་ལ་ཕོགས་པའི་མདའུ་དེ་ནི་ངའི་མེ་མདའ་ལས་ཤོར་བ་རེད་ཅེས་སྨྲས་ནས།དོན་རྐྱེན་ལ་བརྒྱུད་རིམ་རིང་པོ་ཞིག་བསྒྲིགས་ནས་ཁོ་རང་ཉིད་དང་དོན་འབྲས་བར་ལ་བར་ཆད་བྱུང་སྲིད་པའི་གནས་ཚུལ་སྟོན་པ་ཡིན་ནོ།།སྐབས་དེའི་སྲིད་འཛིན་ཇོ་ཇུ་བྷུ་ཤེས་་ཀྱིས།ཆེ་ནེ་ཁོ་རང་གིས་བྱ་འདྲོག་པའི་སྒྲ་ཐོས་ཙ་ན།ཁ་ཕྱིར་འཁོར་ནས་མེ་མདའ་འཕང་བ་དང་ཁོ་ཉིད་ཀྱི་གྲོགས་པོ་རྨས་སོང་བ་མཐོང་ཞེས་བརྗོད་པ་དང་།འདི་ནི་ཆེ་ནེ་རང་ཉིད་ཀྱི་བཤད་སྟངས་ལས་ཀྱང་ཉེས་མེད་ཤུགས་སྟོན་ཐུབ་པའི་བརྗོད་ཚིག་ཅིག་ཡིན་པ་དང་།བརྗོད་ཚིག་ཐུང་ཐུང་འདི་ཡིས་ཆེ་ནེ་དོན་སློང་པ་པོ་ནས་དོན་མཐོང་པ་པོ་ཞིག་ཏུ་བསྒྱུར་ཡོད་པ་རེད།།།།